উপন্যাসে এক স্কুলপড়ুয়া টিনএজ মেয়ের গ্রীষ্মকালীন রোমান্সের গল্প, যা প্রকাশিত হওয়ার সঙ্গে সঙ্গে ফরাসি সমাজে প্রশংসা, বিতর্ক, স্ক্যান্ডাল হয়েছে। শব্দসংখ্যা তিরিশ হাজারের মধ্যে। আলোড়ন তোলা এ-গ্রন্থের গল্প বলছে সেসিল। সতেরো বছরের টিনএজ মেয়ে। গ্রীষ্মকালীন ছুটি কাটাতে গেছে দক্ষিণ ফ্রান্সের কোত দ্য আজুর (Cote d’Azur) সঙ্গে; আছেন বিপত্নীক বাবা এবং তার তরুণী বান্ধবী। ছুটিতে সেসিলের নিজের সেন্টিমেন্টাল অ্যাডভেঞ্চার ক্রমশ রোমান্সে রূপ নেয়, সুদর্শন এক আইনের ছাত্রের সঙ্গে। কিন্তু অপ্রত্যাশিতভাবে একজন বয়স্ক মহিলা, যিনি সেসিলের মায়ের বন্ধু, তার আগমনে ইচ্ছাপূরণে বিঘ্ন ঘটায়। প্রথমেই মায়ের বান্ধবী মহিলা কর্তব্য পালনে তৎপর হন। দায়িত্ববোধের অংশ হিসেবে সেসিলকে রোমান্স বন্ধ করে বাড়িতে থাকার নির্দেশ দেন এবং স্কুলের পড়া শেষ করার আদেশ দেন। একপর্যায়ে মহিলা এবং বাবা প্রেমে পড়েন। তাদের বিয়ে ঠেকাতে কন্যা নানাবিধ কূটকৌশলের আশ্রয় নেয়। বাবার তরুণী বান্ধবীর সঙ্গে নিজের ছেলেবন্ধুর সম্পর্কের ভান করে, যাতে তাদের প্রণয় ঈর্ষার উদ্রেক করে এবং জটিল পরিস্থিতির কারণে বাবা ও মহিলার সম্পর্ক পরিণতি লাভ না করে। প্রকাশের পর উপন্যাসটি রাতারাতি প্রশংসা এবং সমালোচনায় ফ্রাঁসোয়াজ সাগঁ নামটি বিখ্যাত হয়ে যায়। আবার যেসব নিয়ম বা সংকেত দৈনন্দিন জীবনকে শাসন করছে, অভ্যস্ত অভ্যাসবহির্ভূত এ-সম্পর্ক তুমুল সমালোচিতও হয়েছে। অল্পবয়সী একটি মেয়ের যৌনতার বিষয়টিও তৎকালীন ফরাসি সামাজিক রীতি-অভ্যাসের বিপরীত বলে নিন্দিতও হয়েছে।